[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.8.2008

COM(2008) 529 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Ετήσια έκθεση για την εφαρμογή του κανονισμού (ΕΚ) αριθ. 866/2004 του Συμβουλίου, της 29ης Απριλίου 2004, και την κατάσταση που συνεπάγεται η εφαρμογή του

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Ετήσια έκθεση για την εφαρμογή του κανονισμού (ΕΚ) αριθ. 866/2004 του Συμβουλίου, της 29ης Απριλίου 2004, και την κατάσταση που συνεπάγεται η εφαρμογή του

Εισαγωγή

Ο κανονισμός (ΕΚ) αριθ. 866/2004 του Συμβουλίου, της 29ης Απριλίου 2004, για το καθεστώς βάσει του άρθρου 2 του Πρωτοκόλλου αριθ. 10 της Πράξης Προσχώρησης[1] (εφεξής ο κανονισμός για την πράσινη γραμμή) ισχύει από την 1η Μαΐου 2004. Ο κανονισμός αυτός ορίζει τους όρους εφαρμογής των διατάξεων της κοινοτικής νομοθεσίας για την κυκλοφορία των προσώπων, των εμπορευμάτων και των υπηρεσιών διαμέσου της γραμμής που χωρίζει τις περιοχές της Κυπριακής Δημοκρατίας οι οποίες δεν τελούν υπό τον αποτελεσματικό έλεγχο της κυβέρνησης της Κυπριακής Δημοκρατίας και τις περιοχές που τελούν υπό τον έλεγχο αυτό.

Η παρούσα έκθεση καλύπτει την περίοδο από 1ης Μαΐου 2007 έως 30ής Απριλίου 2008.

1. Τροποποιήσεισ του κανονονισμού για την πράσινη γραμμή

Κατόπιν προτάσεως της Επιτροπής, στις 10 Απριλίου 2008, το Συμβούλιο εξέδωσε κανονισμό, στις 16 Ιουνίου 2008, σχετικά με την τροποποίηση του κανονισμού για την πράσινη γραμμή με σκοπό να διευκολύνει περισσότερο το εμπόριο στη νήσο της Κύπρου[2].

Ο τροποποιητικός κανονισμός, του οποίου ο αντίκτυπος θα εξεταστεί στην έκθεση για την πράσινη γραμμή που θα δημοσιευθεί το επόμενο έτος, προβλέπει γενική άρση των δασμών επί των γεωργικών προϊόντων που προέρχονται από το βόρειο τμήμα της Κύπρου, όταν διατίθενται στο εμπόριο διαμέσου της γραμμής. Επιπλέον, η συνολική μέγιστη αξία των εμπορευμάτων που περιέχονται στις προσωπικές αποσκευές των προσώπων που διέρχονται από τη γραμμή έχει αυξηθεί από 135 ευρώ σε 260 ευρώ, ούτως ώστε να ενθαρρυνθεί η οικονομική ανάπτυξη της τουρκοκυπριακής κοινότητας. Τα εμπορεύματα των οποίων η αξία δεν υπερβαίνει το ποσό αυτό μπορούν να εισέρχονται από τη γραμμή στις περιοχές που τελούν υπό τον έλεγχο της κυβέρνησης της Κυπριακής Δημοκρατίας χωρίς να υπόκεινται πλέον σε δασμούς, ειδικούς φόρους κατανάλωσης και άλλους φόρους. Ο κανόνας αυτός δεν εφαρμόζεται στα τσιγάρα και τα οινοπνευματώδη ποτά. Τέλος, οι τροποποιήσεις που έχουν επέλθει ρυθμίζουν με διαφανή τρόπο την προσωρινή είσοδο των εμπορευμάτων (διάρκειας έως έξι μήνες) από το βόρειο μέρος της Κύπρου στις περιοχές που τελούν υπό τον έλεγχο της κυβέρνησης.

2. Εκτελεστικ ά μέτρα

Στις 4 Μαΐου του 2007, η Επιτροπή εξέδωσε απόφαση για την άρση των απαγορεύσεων σχετικά με τη διακίνηση ορισμένων ζωικών προϊόντων στην Κύπρο δυνάμει του κανονισμού (ΕΚ) αριθ. 866/2004 του Συμβουλίου και τον καθορισμό των όρων που διέπουν τη διακίνηση των εν λόγω προϊόντων. Η απόφαση αυτή της Επιτροπής καθορίζει τους όρους για το εμπόριο μελιού και νωπών ψαριών διαμέσου της γραμμής[3].

Στις 29 Σεπτεμβρίου 2007, η Επιτροπή εξέδωσε απόφαση σχετικά με το διορισμό φυτοϋγειονομικών εμπειρογνωμόνων για την πραγματοποίηση επιθεωρήσεων στις περιοχές της Κυπριακής Δημοκρατίας που δεν τελούν υπό τον αποτελεσματικό έλεγχο της κυβέρνησης.

Στις 18 Οκτωβρίου του 2007, η Επιτροπή εξέδωσε απόφαση σχετικά με το διορισμό ανεξάρτητων εμπειρογνωμόνων για την πραγματοποίηση επιθεωρήσεων και δειγματοληψιών προκειμένου να επιτραπεί η διακίνηση ορισμένων ζωικών προϊόντων διαμέσου της πράσινης γραμμής στην Κύπρο. Η εν λόγω απόφαση της Επιτροπής ορίζει ανεξάρτητους εμπειρογνώμονες για την πραγματοποίηση επιθεωρήσεων αλιευτικών πλοίων και δειγματοληψιών μελιού στο βόρειο τμήμα της Κύπρου, ούτως ώστε να επιτραπεί το εμπόριο μελιού και φρέσκων ψαριών διαμέσου της γραμμής[4].

3. Δι έλευση προσώπων

Σύμφωνα με το άρθρο 2 του κανονισμού για την πράσινη γραμμή, η Κυπριακή Δημοκρατία « διενεργεί ελέγχους σε όλα τα πρόσωπα που διασχίζουν τη γραμμή, με στόχο την καταπολέμηση της παράνομης μετανάστευσης υπηκόων τρίτων χωρών και τον εντοπισμό και την πρόληψη οιασδήποτε απειλής της δημόσιας ασφάλειας και τάξης. Οι έλεγχοι αυτοί αφορούν επίσης τα οχήματα και τα αντικείμενα που βρίσκονται στην κατοχή των προσώπων που διασχίζουν την [πράσινη] γραμμή , ενώ το άρθρο 3 ορίζει ότι «η Κυπριακή Δημοκρατία επιτηρεί αποτελεσματικά όλο το μήκος της γραμμής, έτσι ώστε να αποθαρρύνει τα πρόσωπα από το να παρακάμπτουν τους ελέγχους στα σημεία διέλευσης.»

3.1. Διέλευση της γραμμής από τα επίσημα σημεία διέλευσης

Ο κανονισμός παρέχει ένα πλαίσιο νομικής σταθερότητας για την ελεύθερη κυκλοφορία των Κυπρίων, των λοιπών υπηκόων της ΕΕ και υπηκόων τρίτων χωρών που διασχίζουν τη γραμμή στα σημεία διέλευσης. Σύμφωνα με τα διαθέσιμα στοιχεία, κατά την εξεταζόμενη περίοδο, 633 163 Ελληνοκύπριοι (το περασμένο έτος 788 823) διέσχισαν τη γραμμή από τις περιοχές που τελούν υπό τον έλεγχο της κυβέρνησης για να μεταβούν στο βόρειο τμήμα της Κύπρου και 1 162 739 Τουρκοκύπριοι (το περασμένο έτος 1 348 215) διέσχισαν τη γραμμή από το βόρειο τμήμα της Κύπρου για να μεταβούν στις περιοχές που τελούν υπό τον έλεγχο της κυβέρνησης[5]. Η παρακολούθηση του αντικτύπου που είχε η τροποποίηση του ποινικού κώδικα της Κυπριακής Δημοκρατίας – που επιβάλλει κυρώσεις σε οιαδήποτε παράνομη χρήση ακίνητης περιουσίας (όπως αναφέρθηκε στην έκθεση του περασμένου έτους για την πράσινη γραμμή) – στις διελεύσεις των Τουρκοκυπρίων, φανερώνει ότι ο αριθμός των διελεύσεων αυτών έχει σταθεροποιηθεί εκ νέου.

Στις 3 Απριλίου 2008, το έκτο σημείο διέλευσης διαμέσου της γραμμής άνοιξε στην οδό Λήδρας/Lokmaci, στο ιστορικό κέντρο της Λευκωσίας. Πάνω από 106 500 άτομα (μεταξύ των οποίων 41 000 πολίτες άλλων χωρών της ΕΕ και υπήκοοι τρίτων χωρών) χρησιμοποίησαν αυτό το σημείο διέλευσης έως το τέλος του μηνός.

Ο αριθμός του προσωπικού της αστυνομίας της Κυπριακής Δημοκρατίας που εργάζεται επιτόπου στα σημεία διέλευσης μειώθηκε από 61 (το 2006) σε 54 (το 2007) για να αυξηθεί εκ νέου σε 67 (το 2008).

Δεν αναφέρθηκαν σημαντικά επεισόδια όσον αφορά την καθημερινή διέλευση προσώπων από τα σημεία ελέγχου. Πέραν αυτού, κατόπιν συμφωνίας που συνήφθη στις 21 Μαρτίου του 2008 στο πλαίσιο μίας από τις τεχνικές επιτροπές που δημιουργήθηκαν από τους ηγέτες των δύο κοινοτήτων (της επιτροπής οικονομικών και εμπορικών υποθέσεων), τα αυτοκίνητα που ενοικιάζονται στο βόρειο τμήμα της Κύπρου μπορούν εφεξής να διασχίζουν τη γραμμή για να εισέλθουν στις περιοχές που τελούν υπό τον έλεγχο της κυβέρνησης.

3.2. Παράνομη μετανάστευση διαμέσου της πράσινης γραμμής

Ο αριθμός των υπηκόων τρίτων χωρών που διασχίζουν παράνομα τη γραμμή παραμένει ιδιαίτερα ανησυχητικός. Κατά την εξεταζόμενη περίοδο, σύμφωνα με τα δεδομένα που υπέβαλαν οι αρχές της Κυπριακής Δημοκρατίας, ο συνολικός αριθμός των λαθρομεταναστών που εντοπίστηκαν (ή συνελήφθηκαν) υπερδιπλασιάστηκε (από 2919 σε 5844), ανερχόμενος στο υψηλότερο μέχρι σήμερα επίπεδο.

Η Αστυνομία Κύπρου ανέφερε ότι από τα 5844 άτομα, 5710 λαθρομετανάστες εισήλθαν στις περιοχές που τελούν υπό τον έλεγχο της κυβέρνησης διαμέσου της γραμμής, ενώ 128 εισήλθαν μέσω της περιοχής των κυρίαρχων βάσεων[6] και μόνο 6 από αυτούς εισήλθαν απευθείας στις περιοχές που τελούν υπό τον έλεγχο της κυβέρνησης. Σύμφωνα με την Αστυνομία Κύπρου πάντα, οι λαθρομετανάστες προέρχονταν κυρίως από τη Συρία (37%), τη Δυτική Όχθη (16%) και το Ιράν (9%). Πολλοί υπήκοοι τρίτων χωρών που εισήλθαν παράνομα, υπέβαλαν εν συνεχεία αίτηση για την παροχή ασύλου (3470 από τους 5844)[7].

Τα στοιχεία που παρέσχε η Αστυνομία Κύπρου σχετικά με την πύλη εισόδου στις περιοχές που τελούν υπό τον έλεγχο της κυβέρνησης βασίζονται σε:

- έγγραφα – τα στοιχεία που παρέσχε η Αστυνομία Κύπρου φανερώνουν ότι το 47% των λαθρομεταναστών που αναφέρεται ότι εισήλθαν στις περιοχές που τελούν υπό τον έλεγχο της κυβέρνησης διασχίζοντας τη γραμμή (2683 από τους 5710) είχαν στο διαβατήριό τους τουρκική ή τουρκοκυπριακή σφραγίδα εισόδου ή εξόδου (33% και 13% αντίστοιχα), θεώρηση εκδιδόμενη από την Τουρκία που ισχύει και για το βόρειο τμήμα της Κύπρου (1%), ή «θεώρηση» ή «άδεια παραμονής» της «ΤΔΒΚ» (0,2 %)[8]·

- δηλώσεις των ίδιων των μεταναστών, αντικείμενα που βρέθηκαν στην κατοχή τους και τα οποία τους συνδέουν με το βόρειο τμήμα της Κύπρου ή με την Τουρκία και υποθέσεις που βασίζονται στη χώρα προέλευσης·

- ένας επιπλέον παράγοντας που πρέπει να ληφθεί υπόψη ήταν μια απευθείας σύνδεση με πορθμείο μεταξύ της Λατάκιας στη Συρία και της Αμμοχώστου στο βόρειο τμήμα της Κύπρου. Σύμφωνα με πληροφορίες των αρχών της Κυπριακής Δημοκρατίας, αποδείχθηκε ότι 560 λαθρομετανάστες (ως επί το πλείστον Παλαιστίνιοι από το Ιράκ) χρησιμοποίησαν τη σύνδεση αυτή, αποφεύγοντας με τον τρόπο αυτό τη διέλευση από την Τουρκία· τα άρθρα του Τύπου αναφέρουν επίσης τις συχνές συλλήψεις πλοιαρίων που μεταφέρουν λαθρομετανάστες.

Σύμφωνα με τις αρχές της Κυπριακής Δημοκρατίας, ο πλέον αδύναμος κρίκος της γραμμής για τη παράνομη μετανάστευση βρίσκεται στην περιοχή των κυρίαρχων βάσεων ( Sovereign Base Area – SBA ). Η αστυνομία της SBA, η Υπηρεσία Τελωνείων και Μετανάστευσης της SBA, καθώς και οι Βρετανοί στρατιωτικοί συνεργάζονται για την καταπολέμηση της παράνομης μετανάστευσης. Η Υπηρεσία Τελωνείων και Μετανάστευσης της SBA προσέλαβε 10 νέους υπαλλήλους, ο αριθμός των ομάδων που εργάζονται στη γραμμή αυξήθηκε από 3 σε 5, διεξήχθησαν επιπλέον προγράμματα επιμόρφωσης στον τομέα των τελωνείων καθώς και έλεγχοι της εν λόγω επιμόρφωσης, αγοράστηκε τεχνικό υλικό και οι αρχές της SBA εξακολουθούν να ανταλλάσσουν πληροφορίες και να συνεργάζονται ικανοποιητικά με την τουρκοκυπριακή κοινότητα. Σύμφωνα με στοιχεία που παρέσχε η τελευταία, το 2007 απορρίφθηκε η είσοδος 4234 υπηκόων τρίτων χωρών στο βόρειο τμήμα της Κύπρου και 1030 το πρώτο τετράμηνο του 2008. Το 2007, τέθηκαν υπό κράτηση 244 λαθρομετανάστες και 150 το πρώτο τετράμηνο του 2008· 1 155 άτομα απελάθηκαν (μέσω της Τουρκίας) το 2007 και 488 το πρώτο τετράμηνο του 2008.

Σε επίπεδο εργασίας, η Επιτροπή συνέχισε εποικοδομητικό διάλογο με τις αρμόδιες αρχές της Κυπριακής Δημοκρατίας και τη διοίκηση της SBA. Διεξήχθησαν διάφορες συνεδριάσεις, ιδίως για το πρόβλημα της παράνομης μετανάστευσης διαμέσου της γραμμής, οι οποίες έδωσαν τη δυνατότητα να συζητηθούν τα μέτρα που πρέπει να ληφθούν στο άμεσο μέλλον. Με αυτή την ευκαιρία, οι εκπρόσωποι της Κυπριακής Δημοκρατίας ενημέρωσαν την Επιτροπή για τα μέτρα που ελήφθησαν κατά την εξεταζόμενη περίοδο. Τα μέτρα αυτά συνίσταντο στη συμμετοχή του προσωπικού των τοπικών αστυνομικών τμημάτων και της Υπηρεσίας Αλλοδαπών και Μετανάστευσης του Αρχηγείου της Αστυνομίας[9] και στη χρησιμοποίηση ενός ελικοπτέρου[10] για την επιτήρηση της γραμμής.

Όσον αφορά την επιτήρηση της γραμμής, κατά την εξεταζόμενη περίοδο, η Κυπριακή Δημοκρατία εξακολούθησε να δείχνει απροθυμία να λάβει οποιοδήποτε μέτρο που θα μπορούσε ενδεχομένως να προσδώσει στη γραμμή τον χαρακτήρα εξωτερικού συνόρου. Δεν σημειώθηκε η παραμικρή ανταλλαγή πληροφοριών με την Τουρκοκυπριακή κοινότητα.

Λόγω του ανησυχητικά υψηλού αριθμού λαθρομεταναστών, η Επιτροπή θεωρεί ότι πρέπει να ενισχυθεί ουσιαστικά η επιτήρηση της γραμμής μεταξύ των σημείων διέλευσης, την οποία ασκούν η Κυπριακή Δημοκρατία, σύμφωνα με το άρθρο 3 του κανονισμού για την πράσινη γραμμή, και η διοίκηση της SBA, σύμφωνα με το άρθρο 2 παράγραφος 5 του κανονισμού για την πράσινη γραμμή. Η Επιτροπή συνιστά ιδίως στις αρχές της Κυπριακής Δημοκρατίας να λάβουν αμελλητί συγκεκριμένα μέτρα που θα τους επιτρέψουν να ανταποκριθούν στις υποχρεώσεις τους όσον αφορά την επιτήρηση της γραμμής, όπως ορίζει ο κανονισμός για την πράσινη γραμμή, ενόψει επίσης της μελλοντικής συμμετοχής της Κύπρου στο χώρο Σένγκεν. Παρότι η πράσινη γραμμή δεν συνιστά εξωτερικό σύνορο, πρέπει να εκπληρώνονται αποτελεσματικά οι υποχρεώσεις επιτήρησης εκ μέρους της Κυπριακής Δημοκρατίας στην πλευρά της γραμμής που τελεί υπό τον έλεγχο της κυβέρνησης, και, συγχρόνως, να μειώνεται στο ελάχιστο κάθε εμπόδιο στις επαφές μεταξύ των δύο κοινοτήτων.

4. Δι έλευση εμπορευμάτων

4.1. Αξία των εμπορικών συναλλαγών

Σύμφωνα με το άρθρο 8 του κανονισμού (ΕΚ) αριθ. 1480/2004 της Επιτροπής[11], το Τουρκοκυπριακό Εμπορικό Επιμελητήριο (εφεξής ΤΚΕΕ) παρείχε πληροφορίες σε μηνιαία βάση σχετικά με το είδος, τον όγκο και την αξία των εμπορευμάτων για τα οποία εξέδωσε συνοδευτικά έγγραφα.

Οι αρχές της Κυπριακής Δημοκρατίας κοινοποίησαν στην Επιτροπή, σε μηνιαίες εκθέσεις, το είδος, τον όγκο και την αξία των εμπορευμάτων που διήλθαν από τη γραμμή. Στις εκθέσεις αυτές συμπεριλήφθηκαν εμπορεύματα τα οποία εισήλθαν στις περιοχές που τελούν υπό τον έλεγχο της κυβέρνησης μέσω των σημείων διέλευσης Πέργαμος και Στροβίλια , που τελούν υπό την εποπτεία της διοίκησης της SBA.

Σύμφωνα με τις εκθέσεις του ΤΚΕΕ, η συνολική αξία των εμπορευμάτων για τα οποία εκδόθηκαν συνοδευτικά έγγραφα, κατά την εξεταζόμενη περίοδο, ανήλθε σε 5 471 461 ευρώ, ενώ η αξία των εμπορευμάτων που αποτέλεσαν πράγματι αντικείμενο εμπορικών συναλλαγών ανήλθε περίπου σε 4 473 408 ευρώ[12].

Σε σχέση με την προηγούμενη περίοδο εξέτασης, τα αριθμητικά στοιχεία παρουσιάζουν αύξηση της συνολικής αξίας των εμπορευμάτων που διήλθαν από τη γραμμή. Σύμφωνα με τις εκθέσεις που παρασχέθηκαν από τις αρχές της Κυπριακής Δημοκρατίας, η συνολική εμπορική αξία των εμπορευμάτων που πραγματικά διήλθαν από τη γραμμή αυξήθηκε περίπου κατά το ένα τρίτο, και συγκεκριμένα ανήλθε σε περίπου 4 473 408 ευρώ σε σχέση με την αξία των 3 380 805 ευρώ που αναφέρθηκε κατά την προηγούμενη περίοδο. Πρέπει να σημειωθεί, ωστόσο, ότι το εμπόριο γεωμήλων ισοδυναμούσε με το 30% περίπου της συνολικής εμπορικής αξίας και ότι αποτέλεσε το κύριο στοιχείο της αύξησης του εμπορίου διαμέσου της πράσινης γραμμής[13].

Τον Ιανουάριο του 2008, διήλθαν από τη γραμμή εμπορεύματα αξίας άνω των 700 000 ευρώ. Το επίπεδο αυτό ήταν το υψηλότερο που σημειώθηκε από τη στιγμή που τέθηκε σε ισχύ ο κανονισμός για την πράσινη γραμμή. Επρόκειτο κυρίως για γεώμηλα της τουρκοκυπριακής κοινότητας, αξίας περίπου 350 000 ευρώ.

Παρότι ο τομέας αυτός δεν καλύπτεται από το πεδίο εφαρμογής του κανονισμού για την πράσινη γραμμή, πρέπει να σημειωθεί ότι η αξία των εμπορικών συναλλαγών που πραγματοποιήθηκαν από τις περιοχές που τελούν υπό τον έλεγχο της κυβέρνησης προς το βόρειο τμήμα της Κύπρου ανήλθαν σε 1 015 340 ευρώ κατά την εξεταζόμενη περίοδο (εκ των οποίων 626 533 ευρώ μεταξύ του Φεβρουαρίου και του Απριλίου 2008), έναντι αξίας 1 027 688 ευρώ κατά την περίοδο της προηγούμενης έκθεσης, σύμφωνα με τα στοιχεία του Κυπριακού Εμπορικού και Βιομηχανικού Επιμελητηρίου (ΚΕΒΕ). Συνεπώς, οι εμπορικές συναλλαγές από τις περιοχές που τελούν υπό τον έλεγχο της κυβέρνησης προς το βόρειο τμήμα της Κύπρου παρέμειναν περίπου οι ίδιες και ισοδυναμούν με λιγότερο από το ένα τέταρτο των εμπορικών συναλλαγών προς την αντίθετη κατεύθυνση[14].

Η τουρκοκυπριακή κοινότητα εφαρμόζει εμπορικό σύστημα, το οποίο «αντικατοπτρίζει», κατ' αρχήν, τους περιορισμούς του κανονισμού για την πράσινη γραμμή. Για παράδειγμα, το σύστημα αυτό αντικατοπτρίζει το άρθρο 6 παράγραφος 1 του εν λόγω κανονισμού, υπό την έννοια ότι τα εμπορεύματα που περιέχονται στις προσωπικές αποσκευές των προσώπων που διασχίζουν τη γραμμή από τις περιοχές που τελούν υπό τον έλεγχο της κυβέρνησης προς το βόρειο τμήμα της Κύπρου απαλλάσσονται από τον «φόρο κύκλου εργασιών» και τους «ειδικούς φόρους κατανάλωσης», υπό την προϋπόθεση ότι τα εμπορεύματα αυτά δεν έχουν εμπορικό χαρακτήρα και ότι η συνολική τους αξία δεν υπερβαίνει τα 135 ευρώ. Το καθεστώς αυτό δεν εφαρμόζεται πάντα κατά γράμμα. Το φθινόπωρο του 2007, για παράδειγμα, οι Τουρκοκύπριοι που είχαν αγοράσει εμπορεύματα στις περιοχές που τελούν υπό τον έλεγχο της κυβέρνησης αντιμετώπισαν τεράστια προβλήματα για τη μεταφορά των εμπορευμάτων αυτών από τη γραμμή, ενώ απαγορεύθηκε ρητά στους Τουρκοκύπριους παραγωγούς γεωμήλων να μεταφέρουν σπόρους γεωμήλων προς φύτευση τους οποίους είχαν αγοράσει από Ελληνοκύπριους εμπόρους.

4.2. Είδος εμπορευμάτων

Τα στοιχεία τα σχετικά με τα είδη εμπορευμάτων που αποτέλεσαν αντικείμενο συναλλαγών φανερώνουν περιορισμένο αριθμό νέων προϊόντων που εισήλθαν διαμέσου της γραμμής στις περιοχές που τελούν υπό τον έλεγχο της κυβέρνησης. Όπως και για την περίοδο που αφορούσε η προηγούμενη έκθεση, οι κυριότερες ομάδες προϊόντων που αποτέλεσαν αντικείμενο εμπορικών συναλλαγών ήταν τα λαχανικά, τα προϊόντα από ξύλο και τα έπιπλα[15].

Κατά την εξεταζόμενη περίοδο, οι εμπορικές συναλλαγές διαμέσου της γραμμής αφορούσαν αποκλειστικά το εσωτερικό εμπόριο της νήσου, με τρεις μόνο εξαιρέσεις. Τον Μάιο του 2007, δύο αποστολές θραυσμάτων χαλκού και αλουμινίου διήλθαν από τη γραμμή για να αποσταλούν, εν συνεχεία, στο Ηνωμένο Βασίλειο και, στις αρχές του Φεβρουαρίου 2008, ένα μικρό φορτίο εσπεριδοειδών διήλθε από τη γραμμή για να αποσταλεί αεροπορικώς, εν συνεχεία, στη Γερμανία και να εκτεθεί σε εμπορική έκθεση. Μετά την αποστολή φορτίου της Cyprus Delights (με προϊόντα ζαχαροπλαστικής), τον Δεκέμβριο του 2005, και την αποστολή φορτίου με θραύσματα αλουμινίου, τον Απρίλιο του 2007, οι αυτές αποστολές ήταν οι μοναδικές γνωστές περιπτώσεις εμπορευμάτων που διήλθαν από τη γραμμή για να αποτελέσουν, ακολούθως, αντικείμενο ενδοκοινοτικής συναλλαγής με άλλα κράτη μέλη. Ωστόσο, φαίνεται ότι ένα μέρος των τουρκοκυπριακών γεωμήλων, που προορίζονταν αρχικά για κατανάλωση στην Κύπρο, ανασυσκευάστηκε στις περιοχές που τελούν υπό τον έλεγχο της κυβέρνησης και πωλήθηκε στο εξωτερικό.

4.3. Παρατυπίες

Από τον Μάιο του 2007, έχουν αναφερθεί δέκα περιπτώσεις παρατυπιών στις οποίες δεν επετράπη η διέλευση εμπορευμάτων από τη γραμμή. Οι λόγοι των απαγορεύσεων αυτών ήταν, μεταξύ άλλων, το γεγονός ότι ο προμηθευτής αρνείτο να καταβάλει τους αντίστοιχους δασμούς, ότι τα προϊόντα δεν ανταποκρίνονταν στις απαιτήσεις σήμανσης, ότι τα λαχανικά ήταν ακατάλληλα για ανθρώπινη κατανάλωση ή ότι δεν είχαν προσκομιστεί τα υποχρεωτικά συνοδευτικά έγγραφα.

Πέραν των παρατυπιών αυτών που ανιχνεύθηκαν επιτόπου στη γραμμή, οι φυτοϋγειονομικοί εμπειρογνώμονες που διόρισε η Επιτροπή εντόπισαν πλαστά φυτοϋγειονομικά διαβατήρια για τους σπόρους γεωμήλων προς φύτευση, καταγωγής ΕΕ. Επομένως, απαγορεύτηκε το εμπόριο όλων των γεωμήλων που παρήχθησαν από αυτούς τους σπόρους, ώστε να προστατευθούν οι Ευρωπαίοι καταναλωτές.

4.4. Θετικές εξελίξεις όσον αφορά την κυκλοφορία εμπορευμάτων

Κατά τη διάρκεια της εξεταζόμενης περιόδου, πρέπει να επισημανθούν ορισμένες θετικές εξελίξεις, οι οποίες επέτρεψαν σταδιακά να αρθούν ορισμένοι φραγμοί που περιόριζαν στο παρελθόν τις εμπορικές συναλλαγές διαμέσου της γραμμής. Οι εξελίξεις αυτές είναι οι ακόλουθες:

- τακτικές «συνεδριάσεις στρογγυλής τραπέζης» μεταξύ των τριών επιμελητηρίων (του Εμπορικού και Βιομηχανικού Επιμελητηρίου της Κύπρου, ΚΕΒΕ, του Τουρκοκυπριακού Εμπορικού Επιμελητηρίου, ΤΚΕΕ, και του Τουρκοκυπριακού Βιομηχανικού Επιμελητηρίου, ΤΚΒΕ)·

- το «Δίκτυο Κυπρίων Παραγωγών», ένα δίκτυο Τουρκοκυπρίων και Ελληνοκυπρίων παραγωγών, που δημιουργήθηκε με στόχο να ενισχύσει τη συνεργασία και τη σύμπραξη και να παράσχει τεχνική βοήθεια, κατάρτιση και συμβουλές για την άμβλυνση των περιορισμών στις εμπορικές συναλλαγές διαμέσου της γραμμής. Το δίκτυο αυτό επέτρεψε να διοργανωθούν σεμινάρια σε αμφότερες τις πλευρές της γραμμής, να αναληφθεί δικοινοτική έρευνα, πρόκειται να εγκαινιάσει σύντομα διαλογικό δικτυακό τόπο και έχει επιτρέψει να διοργανωθούν συναντήσεις μεταξύ επιχειρήσεων σε διάφορους τομείς παραγωγής. Αυτό το σχέδιο, το οποίο χρηματοδοτείται από την UNDP στο πλαίσιο του προγράμματος ACT (που χρηματοδοτείται από τις ΗΠΑ), έχει επίσης ως στόχο να βελτιώσει τη συνεργασία και τη σύμπραξη μεταξύ των συμμετεχόντων επιμελητηρίων (ΤΚΒΕ, ΤΚΕΕ και KEBE)·

- όπως και στις προηγούμενες περιόδους εξέτασης, υπήρξαν δυσχέρειες όσον αφορά την προσωρινή διέλευση εμπορευμάτων. Οι δυσχέρειες αυτές θα ξεπεραστούν χάρη στις κατάλληλες τροποποιήσεις που έχουν επέλθει στον κανονισμό για την πράσινη γραμμή[16]·

- κατά το παρελθόν, η Επιτροπή είχε λάβει καταγγελίες από Τουρκοκύπριους εμπόρους σχετικά με καθυστερήσεις στον εκτελωνισμό εμπορευμάτων που διέρχονται από τη γραμμή, ιδίως όσον αφορά τις αποστολές γεωμήλων. Οι καταγγελίες αυτές διευθετήθηκαν εν συνεχεία, μετά την εφαρμογή μέτρων από τις αρχές της Κυπριακής Δημοκρατίας·

- από τον Σεπτέμβριο του 2007, πάνω από 2 878 τόνοι γεωμήλων, αξίας άνω των 1 318 480 ευρώ, που προορίζονταν (αποκλειστικά) για κατανάλωση στις περιοχές που τελούν υπό τον έλεγχο της κυβέρνησης, διήλθαν από τη γραμμή χωρίς ιδιαίτερα προβλήματα. Η διοίκηση της SBA συμφώνησε με τις αρχές της Κυπριακής Δημοκρατίας να διεξάγει τους απαιτούμενους φυτοϋγειονομικούς ελέγχους. Η συμφωνία αυτή φαίνεται ότι λειτουργεί ικανοποιητικά.

4.5. Εναπομένοντα εμπόδια και δυσχέρειες όσον αφορά την κυκλοφορία εμπορευμάτων

Παρά τις θετικές αυτές εξελίξεις, εξακολουθούν να υφίστανται πολλά εμπόδια για τις εμπορικές συναλλαγές μεταξύ των περιοχών που βρίσκονται εκατέρωθεν της πράσινης γραμμής.

Τα τουρκοκυπριακά εμπορικά οχήματα και ιδίως τα φορτηγά οχήματα και τα λεωφορεία δεν μπορούν να κυκλοφορούν ακόμα ελεύθερα στο νησί. Η Κυπριακή Δημοκρατία δεν δέχεται τα πιστοποιητικά τεχνικού ελέγχου των εμπορικών οχημάτων[17] ούτε τις επαγγελματικές άδειες οδήγησης[18] που εκδίδονται από την τουρκοκυπριακή κοινότητα (παρότι δέχεται τα πιστοποιητικά τεχνικού ελέγχου των ιδιωτικών επιβατικών αυτοκινήτων). Η κυβέρνηση είχε προτείνει ένα νόμο για τη διευκόλυνση της μεταφοράς εμπορευμάτων διαμέσου της γραμμής από τουρκοκυπριακά φορτηγά οχήματα, με τη μείωση των περιορισμών επί των τουρκοκυπριακών επαγγελματικών αδειών οδήγησης. Μετά τις διαμαρτυρίες της οργάνωσης των Ελληνοκυπρίων οδηγών φορτηγών αυτοκινήτων, το Κοινοβούλιο δεν έλαβε απόφαση επί του θέματος αυτού (το οποίο εξακολουθεί να εκκρεμεί), ούτε κατά την προηγούμενη, ούτε κατά την παρούσα κοινοβουλευτική περίοδο. Όσον αφορά το θέμα των πιστοποιητικών τεχνικού ελέγχου, η κυβέρνηση πρότεινε να ανατεθεί σε μια τουρκοκυπριακή ΜΚΟ (KAR-IS) να εκδίδει τα πιστοποιητικά αυτά εξ ονόματός της. Η πρόταση αυτή δεν έγινε δεκτή από την τουρκοκυπριακή κοινότητα. Μια άλλη πρόταση της κυβέρνησης (σε συνεργασία με το ΚΕΒΕ), της οποίας ο στόχος ήταν η παροχή βοήθειας στους Τουρκοκύπριους οδηγούς φορτηγών και λεωφορείων για την έκδοση πιστοποιητικών τεχνικού ελέγχου σύμφωνων με τις προδιαγραφές, απορρίφθηκε επίσης. Αν αμφότερες οι πλευρές επιδείκνυαν μεγαλύτερη ευελιξία, η οικονομική συνεργασία μεταξύ των δύο κοινοτήτων εκατέρωθεν της γραμμής θα ενισχυόταν.

Οι Τουρκοκύπριοι εμπορικοί φορείς εξακολούθησαν να επισημαίνουν τις δυσχέρειες που αντιμετωπίζουν στον εφοδιασμό πολυκαταστημάτων με προϊόντα τους, καθώς και στη διαφήμιση των προϊόντων και υπηρεσιών τους μέσω του Τύπου των περιοχών που τελούν υπό τον έλεγχο της κυβέρνησης. Στο πλαίσιο αυτό, πρέπει να σημειωθεί ότι η συμμετοχή των Τουρκοκυπρίων στη Διεθνή Εμπορική Έκθεση της Κύπρου μειώνεται συνεχώς: από 53 Τουρκοκύπριους παραγωγούς το 2005, μειώθηκε σε 16 το 2006 και σε 3 μόνο το περασμένο έτος. Εφέτος, δεν έλαβε μέρος κανένας Τουρκοκύπριος στην εμπορική έκθεση.

Τέλος, το λαθρεμπόριο διαμέσου της γραμμής είναι ιδιαίτερα διαδεδομένο. Διάφορα ανεπίσημα «σημεία διέλευσης» στο χωριό Πέργαμος ή κοντά σ' αυτό (το χωριό αυτό βρίσκεται εν μέρει στην περιοχή των κυρίαρχων βάσεων και εν μέρει στο βόρειο τμήμα της Κύπρου), τα οποία χρησιμοποιούν κάτοικοι και αγρότες της περιοχής, καθώς και ο παραδοσιακός εφοδιασμός (άρθρο 4 παράγραφος 10 του κανονισμού για την πράσινη γραμμή) του τουρκοκυπριακού πληθυσμού του χωριού Πύλα (που βρίσκεται εντός της ζώνης ασφαλείας) είναι ιδιαίτερα δύσκολο να ελεγχθούν. Το πρόβλημα του λαθρεμπορίου καθιστά επιτακτική την ανάγκη αποτελεσματικής επιτήρησης της γραμμής από μέρους της κυβέρνησης της Κυπριακής Δημοκρατίας, καθώς και την ανάγκη αυστηρού ελέγχου, από μέρους της διοίκησης της SBA, του είδους και της ποσότητας των εμπορευμάτων που παρέχονται στον τουρκοκυπριακό πληθυσμό του χωριού Πύλα .

4.6. Διευκόλυνση του εμπορίου

Για τη διευκόλυνση του εμπορίου ορισμένων προϊόντων ελήφθησαν τα ακόλουθα μέτρα:

Γεώμηλα

Τον Ιανουάριο του 2008, η Επιτροπή και το ΤΚΕΕ διοργάνωσαν σεμινάριο για να ευαισθητοποιήσουν τους Τουρκοκύπριους εμπόρους όσον αφορά την ανάγκη καταγραφής του εμπορίου γεωμήλων διαμέσου της γραμμής.

Τα γεώμηλα δεν υπόκεινται σε δασμούς αλλά κάθε φορτηγό πρέπει να συνοδεύεται από έκθεση φυτοϋγειονομικής επιθεώρησης, η οποία εκδίδεται από ανεξάρτητους φυτοϋγειονομικούς εμπειρογνώμονες σύμφωνα με το παράρτημα III του κανονισμού (ΕΚ) αριθ. 1480/2004 της Επιτροπής[19]. Η Επιτροπή, για να διευκολύνει το εμπόριο γεωμήλων διαμέσου της γραμμής, εξασφάλισε τη μόνιμη παρουσία των εν λόγω εμπειρογνωμόνων κατά την κύρια περίοδο συγκομιδής (από τα μέσα Απριλίου έως τα μέσα Ιουνίου). Στις άλλες περιόδους, η παρουσία τους εξασφαλιζόταν εντός ολίγων εργάσιμων ημερών (μέχρι στιγμής έχουν ικανοποιηθεί όλα τα αιτήματα των Τουρκοκυπρίων σχετικά με την παρουσία φυτοϋγειονομικού εμπειρογνώμονα).

Η Επιτροπή διόρισε επιπλέον ανεξάρτητους φυτοϋγειονομικούς εμπειρογνώμονες λόγω της ζήτησης των υπηρεσιών αυτών κατά την τελευταία περίοδο.

Εσπεριδοειδή

Στις αρχές του Φεβρουαρίου 2008, μια μικρή αποστολή εσπεριδοειδών διήλθε από τη γραμμή για να εκτεθεί σε εμπορική έκθεση στη Γερμανία. Η ετήσια επιθεώρηση πριν από τη συγκομιδή το φθινόπωρο του 2007, που πραγματοποιήθηκε και πάλι από ανεξάρτητους εμπειρογνώμονες των κρατών μελών τους οποίους διόρισε η Επιτροπή, επέτρεψε να επιβεβαιωθούν τα θετικά αποτελέσματα των προηγούμενων ελέγχων.

Μέλι και ψάρια

Όπως αναφέρθηκε ανωτέρω, στις 4 Μαΐου 2007, η Επιτροπή εξέδωσε απόφαση για την άρση των απαγορεύσεων σχετικά με τη διακίνηση ορισμένων ζωικών προϊόντων στην Κύπρο δυνάμει του κανονισμού (ΕΚ) αριθ. 866/2004 του Συμβουλίου και τον καθορισμό των όρων που διέπουν τη διακίνηση των εν λόγω προϊόντων διαμέσου της πράσινης γραμμής[20].

Η Επιτροπή διόρισε ανεξάρτητους εμπειρογνώμονες από τα κράτη μέλη, οι οποίοι, σύμφωνα με τα παραρτήματα Ι και ΙΙ της απόφασης της Επιτροπής, επιθεώρησαν τα τουρκοκυπριακά αλιευτικά σκάφη και προέβησαν σε δειγματοληψίες μελιού από την αλυσίδα παραγωγής για επακόλουθες αναλύσεις σε ειδικά εργαστήρια της ΕΕ.

5. Συμπερ άσματα

Ο κανονισμός για την πράσινη γραμμή εξακολουθεί να παρέχει ένα πλαίσιο νομικής σταθερότητας για την ελεύθερη κυκλοφορία των Κυπρίων και λοιπών πολιτών της ΕΕ που διασχίζουν τη γραμμή από τα σημεία διέλευσης. Το άνοιγμα νέου σημείου διέλευσης για πεζούς στην οδό Λήδρας/Lokmaci, στο ιστορικό κέντρο της Λευκωσίας, θα διευκολύνει περισσότερο τις επαφές μεταξύ των πληθυσμών των δύο κοινοτήτων.

Ωστόσο, ο αριθμός των υπηκόων τρίτων χωρών που διασχίζουν παράνομα τη γραμμή παραμένει ένα ιδιαίτερα ανησυχητικό ζήτημα. Κατά την εξεταζόμενη περίοδο, ο συνολικός αριθμός των λαθρομεταναστών που εντοπίστηκαν (ή συνελήφθησαν) διπλασιάστηκε και ανήλθε στο υψηλότερο μέχρι σήμερα επίπεδο. Η Επιτροπή θεωρεί ότι η Κυπριακή Δημοκρατία και η διοίκηση της SBA πρέπει να ενισχύσουν ουσιαστικά και αμελλητί την επιτήρηση της γραμμής που ασκούν μεταξύ των σημείων διέλευσης. Ωστόσο, η Κυπριακή Δημοκρατία εξακολουθεί να δείχνει απροθυμία να λάβει οποιοδήποτε μέτρο που θα μπορούσε ενδεχομένως να προσδώσει στη γραμμή τον χαρακτήρα εξωτερικού συνόρου.

Όσον αφορά τα εμπορεύματα που διέρχονται από την πράσινη γραμμή, τα αναφερθέντα στοιχεία παρουσιάζουν και πάλι αύξηση της συνολικής αξίας σε σύγκριση με την προηγούμενη περίοδο εξέτασης. Σύμφωνα με τις εκθέσεις που εκπόνησαν οι αρχές της Κυπριακής Δημοκρατίας, η συνολική εμπορική αξία των εμπορευμάτων που διήλθαν πραγματικά από τη γραμμή αυξήθηκε περίπου κατά το ένα τρίτο και αντιπροσωπεύει περίπου 4 473 408 ευρώ, έναντι της αξίας των 3 380 805 ευρώ που αναφέρθηκε κατά την προηγούμενη περίοδο εξέτασης. Πρέπει να σημειωθεί, ωστόσο, ότι το εμπόριο γεωμήλων ισοδυναμούσε με το 30% περίπου του συνόλου των εν λόγω συναλλαγών.

Το συνολικό επίπεδο των εμπορικών συναλλαγών διαμέσου της πράσινης γραμμής εξακολουθεί να είναι αρκετά περιορισμένο, ιδίως λόγω του περιορισμένου πεδίου εφαρμογής του κανονισμού. Κατά την τρέχουσα περίοδο εξέτασης, τα νέα προϊόντα που εισήλθαν ήταν ελάχιστα. Σε τρεις μόνο περιπτώσεις, διήλθαν εμπορεύματα από τη γραμμή που αποτέλεσαν εν συνεχεία αντικείμενο ενδοκοινοτικής συναλλαγής με άλλο κράτος μέλος.

Έχουν σημειωθεί απτές θετικές εξελίξεις όσον αφορά την κυκλοφορία των εμπορευμάτων. Ωστόσο, πολλές περιπτώσεις που έχουν αναφερθεί επιβεβαιώνουν ότι εξακολουθούν να υπάρχουν πολλά εμπόδια στην περαιτέρω ανάπτυξη του εμπορίου διαμέσου της γραμμής. Τα τουρκοκυπριακά εμπορικά οχήματα και, ιδίως, τα φορτηγά και τα λεωφορεία δεν μπορούν ακόμη να διασχίζουν ελεύθερα το νησί, δεδομένου ότι οι συμβιβαστικές λύσεις είτε έχουν απορριφθεί, είτε καθυστερούν από τη μία ή την άλλη κοινότητα . Επιπλέον, οι Τουρκοκύπριοι εμπορικοί φορείς εξακολουθούν να αναφέρουν ότι αντιμετωπίζουν δυσχέρειες στον εφοδιασμό των πολυκαταστημάτων με προϊόντα τους και στη διαφήμιση των προϊόντων και υπηρεσιών τους μέσω του Τύπου των περιοχών που τελούν υπό τον έλεγχο της κυβέρνησης. Απ' ό,τι φαίνεται, τέλος, το λαθρεμπόριο διαμέσου της γραμμής είναι πολύ διαδεδομένο.

Η Επιτροπή εφάρμοσε διάφορα μέτρα με σκοπό να διευκολύνει τις εμπορικές συναλλαγές διαμέσου της γραμμής, ιδίως όσον αφορά το εμπόριο γεωμήλων, εσπεριδοειδών, μελιού και ψαριών.

Το γενικό συμπέρασμα είναι ότι ο κανονισμός για την πράσινη γραμμή εξακολουθεί να αποτελεί μια ρεαλιστική βάση που επιτρέπει τη διέλευση των προσώπων και των εμπορευμάτων προς τις περιοχές που τελούν υπό τον έλεγχο της κυβέρνησης. Η Επιτροπή θα εξακολουθήσει να ελέγχει την εφαρμογή του κανονισμού.

[1] ΕΕ L 161 της 30.4.2004, σ. 128. Κανονισμός όπως τροποποιήθηκε τελευταία με τον κανονισμό (ΕΚ) αριθ. 587/2008 του Συμβουλίου (ΕΕ L 163 της 24.6.2008, σ. 1).

[2] ΕΕ L 163 της 24.6.2008, σ. 1. Κανονισμός (ΕΚ) αριθ. 587/2008 του Συμβουλίου, της 16ης Ιουνίου 2008, για τροποποίηση του κανονισμού (ΕΚ) αριθ. 866/2004 για το καθεστώς βάσει του άρθρου 2 του πρωτοκόλλου αριθ. 10 της πράξης προσχώρησης, σχετικά με τους κανόνες που ισχύουν για τη διέλευση των εμπορευμάτων, των υπηρεσιών και των προσώπων από την Πράσινη Γραμμή στην Κύπρο.

[3] Απόφαση 2007/330/ΕΚ της Επιτροπής, της 4ης Μαΐου 2007, ΕΕ L 123 της 12.5.2007, σ. 30.

[4] Απόφαση C(2007) 4666 της Επιτροπής, της 18ης Οκτωβρίου 2007.

[5] Σύμφωνα με τις αρχές της Κυπριακής Δημοκρατίας, δεν τηρούνται στοιχεία για την επιστροφή των Ελληνοκυπρίων στις περιοχές που τελούν υπό τον έλεγχο της κυβέρνησης και για την επιστροφή των Τουρκοκυπρίων στο βόρειο τμήμα της Κύπρου (βλέπε παράρτημα VII). Οι αριθμοί αυτοί δεν περιλαμβάνουν, ωστόσο, τα πρόσωπα που διέρχονται από τα σημεία διέλευσης Πέργαμος και Στροβίλια, που υπάγονται αμφότερα στην εποπτεία της διοίκησης της SBA.

[6] Εφεξής SBA (Sovereign Base Area- Περιοχή κυρίαρχων βάσεων).

[7] Βλέπε παράρτημα VI.

[8] Βλέπε παραρτήματα VI και VIII.

[9] Συνολικά, αφιερώθηκαν 110 ανθρωποώρες ημερησίως για τις περιπολίες μεταξύ των σημείων διέλευσης κατά μήκος της γραμμής (οι ανθρωποώρες πραγματοποιήθηκαν από 241 αξιωματικούς, μεταξύ των οποίων περιλαμβάνεται προσωπικό της τοπικής αστυνομίας). Από αυτή την άποψη, δεν σημειώθηκε αύξηση σε σχέση με την τελευταία περίοδο εξέτασης.

[10] Κατά τη διάρκεια της εξεταζόμενης περιόδου, ένα ελικόπτερο πραγματοποίησε συνολικά 90 ώρες εναέριας περιπολίας κατά μήκος της γραμμής.

[11] Κανονισμός (ΕΚ) αριθ. 1480/2004 της Επιτροπής, της 10ης Αυγούστου 2004, ΕΕ L 272 της 20.8.2004, σ. 3.

[12] Βλέπε παραρτήματα I, II και III.

[13] Βλέπε σημείο 4.4. κατωτέρω.

[14] Ορισμένες στατιστικές που αφορούν τις δαπάνες με πιστωτική κάρτα αφήνουν, ωστόσο, να εννοηθεί ότι οι Τουρκοκύπριοι ξοδεύουν πολλά εκατομμύρια ευρώ στα πολυκαταστήματα και σε άλλα καταστήματα που είναι εγκατεστημένα στις περιοχές που τελούν υπό τον έλεγχο της κυβέρνησης.

[15] Βλέπε παραρτήματα IV και V.

[16] Βλέπε σημείο 2 ανωτέρω.

[17] Όλων των τουρκοκυπριακών φορτηγών οχημάτων με ανώτατο μεικτό βάρος που υπερβαίνει τους 3,5 τόνους.

[18] Στην περίπτωση όλων των τουρκοκυπριακών φορτηγών οχημάτων με ανώτατο μεικτό βάρος ίσο ή υπερβαίνον τους 7,5 τόνους.

[19] Κανονισμός (ΕΚ) αριθ. 1480/2004 της Επιτροπής, της 10ης Αυγούστου 2004, ΕΕ L 272 της 20.8.2004, σ. 3.

[20] Απόφαση 2007/330/ΕΚ της Επιτροπής, της 4ης Μαΐου 2007, ΕΕ L 123 της 12.5.2007, σ. 30.